Dr MJ du Plessis Gereformeerde Kerk Bellville Datum: 31 Julie 2005 (aand)
Sing vooraf: Psalm 71:10, 14
Lofpsalm 66:1, 6
Teks: Genesis 19:23, 24; Kategismus Sondag 5
Hierdie gebeurtenis het iets simbolies ten opsigte van dit wat met die gelowige gebeur: Terwyl die mens uit die verstikkende donker en rook van sy sonde uitvlug, breek die lig van God se genade oor hom.
Iets hiervan is ook waar van die wederkoms van Jesus Christus:
Die ongelowiges gaan dit beleef as 'n stormagtige dag van oordeel omdat die donker wolke van die hel oor hulle gaan toeslaan.
Die gelowiges gaan dieselfde dag ervaar as 'n helder dag waarop die heerlikheid van die Here oor hulle deurbreek en hulle in die volle lig van sy genade instap.
1. Dit begin lig word (vr. 12)
2. Daar is mense vir wie dit nog skemer is (vr. 13, 14)
3. Die opkoms van die son (vr. 15)
Die mens self is eintlik niks anders nie as 'n skepsel wat in die donker lewe en wat donker veroorsaak, want elke mens se hele lewe is deurspek met sonde en moedswilligheid.
Alle mense is van nature meer geneig om die duiwel bly te maak met hulle werke as wat hulle in staat is om die Here volmaak te dien.
Wie van ons vrees regtig die toorn van die Here? Die onbekeerlikheid waarmee ons soms lewe, getuig nie daarvan dat ons bang is dat die toorn van die Here ons in die hel kan laat beland nie.
Dit is nie genoeg om net van jou sondes te weet nie.
Dit is waar die lig begin deurbreek.
Wanneer die sonde gestraf kan word, word dit voor die Here weggeneem.
God is in sy Wese absoluut regverdig en daarom kan die sonde nie anders hanteer word as om gestraf te word nie, en daarom voorsien dieselfde geregtigheid van God dat sonde wat eenkeer gestraf is, nie weer teen iemand gehou word nie.
Die probleem verdonker weer as ons besef dat onsself nie hierdie straf van God oor ons sondes kan dra nie. Trouens, as ons enigsins kon,
sou ons mos geen probleem met die oordeel van die Here gehad het nie, en
dan was die hel ook nie 'n kwessie nie.
Die probleem verlig darem weer omdat ons besef dat:
ons weer in die genade van God opgeneem word as iemand anders die straf dra en in ons plek aan die geregtigheid van God voldoen.
As ons iemand anders kan kry wat die straf van God oor ons sondes kan dra, sal die Here die hoogste straf, naamlik die hel, nie aan ons voltrek nie.
In Jesus Christus het God die Here ons uit die dood waarin ons sondes ons gestort het, lewend gemaak en ons weer ware geregtigheid geleer.
Die gevolg daarvan is dat ons nou voor God se oordeel regverdig word.
Dit is in hierdie verband baie belangrik om die profesie van Sagaria te onthou toe Johannes gebore is:
En jy, kindjie, sal 'n profeet van die Allerhoogste genoem word, want jy sal voor die aangesig van die Here uitgaan om sy weë reg te maak; om kennis van saligheid aan sy volk te gee in die vergifnis van hulle sondes, deur die innige barmhartigheid van onse God waarmee die opgaande Lig uit die hoogte ons besoek het, om te skyn oor die wat in duisternis en doodskaduwee sit, om ons voete na die pad van vrede te rig. (Lukas 1:76-80 AFR53)
In elke mens is daar 'n stryd.
Dit help nie om oor uiters belangrike dinge soos hierdie dogmaties te filosofeer en te maak asof ons so in die Bybel glo en so geweldig onder die invloed van die Heilige Gees is dat ons as 't ware al heilig geword het nie. Dit is nie waar nie.
Elkeen van ons het elke dag 'n stryd teen onsself en teen die duiwel aan die gang, want daar is baie geleenthede wanneer verkeerde dinge vir ons so aanloklik is dat ons juis hierdie verkeerde dinge doen.
Dit is waarom daar talle mense is wat meen dat God hulle iets skuld omdat hulle met hulle goeie werke by die Here 'n krediet kan verwerf.
Die mens wat in homself vir redding gaan soek is totaal verlore. Luister na wat Johannes skryf in sy evangelie (3:18, 19):
Matteus verwys een plek na iets wat Jesaja gesê het (Matteus 13:14, 15 en Jesaja 6:9-10):
En aan hulle word die profesie van Jesaja vervul wat sê: Met die gehoor sal julle hoor en glad nie verstaan nie, en julle sal kyk en kyk, en glad nie sien nie. Want die hart van hierdie volk het stomp geword, en met die ore het hulle beswaarlik gehoor; en hul oë het hulle toegesluit, sodat hulle nie miskien met die oë sou sien en met die ore hoor en met die hart verstaan en hulle bekeer en Ek hulle genees nie. (Matteus 13:14-15 AFR53)
Die feit dat Jesaja hierdie dinge vir Juda gesê het, is die Here se openbaring dat daar mense onder die sogenaamde gelowiges is wat die Here nie dien nie, en wat hulle verlossing ook nie by Hom soek nie – al maak hulle asof hulle dit doen.
Sulke mense het niks wat hulle met God kan versoen nie.
Dit onderstreep net weer die punt dat geen mens se verlossing uit homself gebore kan word nie, want die straf van God oor sy sondes gaan hom vernietig.
Offerdiere kan ook nie die toorn van die Here dra nie – die Ou Testament het dit al geleer. Daarom moes die offers oor en oor gebring word.
3. Die opkoms van die son (vr. 15).
Daar is 'n Middelaar, maar Hy is van buite die skepping. Hy is nie geskape nie.
Die Bybel leer dat Hy van ewigheid af is en dat Hy Lig uit Lig is.
Hy is wel tydens die verloop van ons geskiedenis as 'n mens gebore omdat Hy 'n mens se liggaam aangeneem het.
Hierdie Verlosser is van die skepping af deur die Here voorspel.
Hy het dit laat opskryf deur bepaalde mense wat oor baie eeue gelewe het, en so het Hy sy Woord – ons Bybel – vir ons tot stand gebring.
Die Here het die Verlosser baie presies aangekondig – sy koms, sy geboorte, sy kruisiging en opstanding, alles.
Al die aankondigings het een ding gemeen gehad:
Al hierdie aankondigings het teruggewys na God self toe, want by die Here alleen was die mag om hierdie beloofde verlossing te kon bewerk.
Jesus is gebore en Hy het ons straf voor God gedra.
Hy het ons heeltemal met God versoen.
Hierdie Middelaar is genoegsaam.
Daar hoef niks by sy verdienste bygevoeg te word om ons saligheid te bewerk nie.
Al wat Hy vra is net ons aanbidding in volkome gehoorsaamheid aan Hom. Natuurlik sluit dit ons belydenis in dat Hy en alleen Hy ewig God is.
So gebeur dit dat ons wat onsself in totale duisternis ingestort het, weer in die lig van God se genade warm gemaak kan word.